බිම් බෝම්බ ඉවත් කළ පසු ඒ ප්‍රදේශවල මාර්ග, පානීය හා වාරිජල පහසුකම්, ප්‍රාදේශීය ලේකම් කාර්යාල, රෝහල්, පාසල් ආදී සියලු පහසුකම් ඉහළ නැංවීමට පියවර ගත් බවත් හෙතෙම ප්‍රකාශ කළේය.එසේ ම ඒ ජනතාවගේ ප්‍රධාන ජීවනෝපායන් වන ගොවිතැන, ධීවර සහ සත්ත්ව නිෂ්පාදනය ඉහළ නැංවීමට අවශ්‍ය උපකරණ, නොමිලේ ලබාදුන් බවත් වී ගොවීන්ට කන්න දෙකක් සඳහා බීජ, පොහොර ලබාදුන් බවත් මිරිදිය ජලාශවලට වහාම මාළු පැටවුන් ලබා දීමට පියවර ගත් නිසා ධීවරයන්ව නැවත පදිංචි කළ විගස ඒ ධීවර කටයුතු ඇරඹීමට හැකිවූ බවත් කීවේ ය.නැඟෙනහිර මෙන් ක්‍රමානුකූලව උතුරේත් නැවත පදිංචි කිරීමට තිබූ අවස්ථාව විවිධ බලපෑම් නිසා අහිමි වූ බව කී ඇමැතිවරයා උතුරේ සිටින ධෛර්මත් ජනතාවට පහසුකම් දුන් පසු ඔවුන්ට ස්වශක්තියෙන් නැගී සිටිය හැකි බවත් කීවේය.උතුරේ නිවාස 160,000ක් තැනිය යුතු බව කී ඒ මහතා එක නිවසකට රුපියල් 325,000 බැගින් දුන්නත් ඒ සඳහා රුපියල් මිලියන 52000ක් වැය වන බවත් එය ශ්‍රී ලංකාව වැනි රටකට ඉසිලිය නොහැකි මුදලක් බවත් කීවේ ය.දෙමළ සන්ධාන මන්ත්‍රීවරුන්ට උතුරේ සංචාරය කරන්නට ඉඩ ලබාදීමට හැකිවීම පිළිබඳ සතුටු වන බවත් ඉදිරියේදීත් ඔවුන් සමඟ සාකච්ඡා කර සහාය ලබා ගන්නා බවත් වැඩිදුරටත් ප්‍රකාශ කළේය.